**­­­­Næringspolitikk for 21-tallet – mot en kunnskapsbasert næringspolitikk**

Norge er et av verdens beste land å leve i. Gratis utdanning, gode velferdsordninger, tillit mellom ansatte og ledelse, og god dialog mellom partene i arbeidslivet har vært grunnsteiner i å bygge Norge som et moderne samfunn. Høyt utdanningsnivå, trygghet, høy yrkesdeltakelse og et omstillingsdyktig næringsliv er viktige kjennetegn ved samfunnet. Olje- og gassvirksomheten har bidratt til inntekter, teknologi og kunnskapsutvikling.

Norge er i omstilling. Digitalisering og nye teknologier utfordrer tradisjonelle produksjons- og arbeidsformer. Olje- og gassnæringene får relativt mindre betydning for norsk økonomi og sysselsetting, og Paris-avtalen innebærer at alle land skal redusere sine klimautslipp. FNs bærekraftsmål er verdens felles arbeidsplan for å utrydde fattigdom, bekjempe ulikhet og stoppe klimaendringene innen 2030.

For at Norge skal fortsette inn i det 21. århundret, som et land med gode velferdsordninger og høy konkurransekraft må det må skapes nye virksomheter og arbeidsplasser. Kunnskap vil bli en enda sterkere og sentral driver for verdiskapingen framover. En framtidsrettet næringspolitikk må bygge på et sterkt trepartssamarbeid som sikrer medvirkning, samspill og trygghet, men som også tar konsekvensen av store teknologiske endringer, klima- og miljøutfordringene, ulike tilknytningsformer i arbeidslivet og et akselererende behov for ny kunnskap. Norge trenger en aktiv næringspolitikk som vektlegger kunnskap for å sikre et bærekraftig og lønnsomt næringsliv på lang sikt.

**Satsing på komparative fortrinn**

En aktiv næringspolitikk må støtte opp om de områdene hvor næringslivet har, eller har mulighet til å skaffe seg, komparative og kompetansemessige fortrinn. Kunnskap, naturressurser og miljø er de viktigste kriteriene for en næringsspesifikk satsing nasjonalt og regionalt. En aktiv næringspolitikk innebærer å kompensere for markedssvikt, særlig i utviklingsfaser hvor risikoen er høy, og støtte opp under vekstpotensialet for å sikre internasjonal konkurranseevne.

Akademikerne mener:

* Det må føres en aktiv næringspolitikk som styrker næringer
	+ hvor det er nye markedsmuligheter som følge av økt etterspørsel etter klima- og miljøvennlige løsninger, helseteknologi o.l.
	+ som kan utnytte teknologien/kompetansen vi allerede har opparbeidet oss
	+ som kan utnytte ressursgrunnlaget vårt på en effektiv måte, f.eks. bioøkonomi
* Det nasjonale eierskapet til våre naturressurser må beholdes, for å sikre framtidig verdiskaping og sysselsetting

**Næringsrettet kompetanse**

Tilstrekkelig og riktig kompetanse blir avgjørende for at Norge skal opprettholde høy produktivitet og høy yrkesdeltakelse framover. Bruk av høy kompetanse i næringslivet gir økt vekst. Kontinuerlige investeringer i arbeidsstyrkens kunnskap og kompetanse står sentralt for å utnytte de mulighetene vi står overfor.

Akademikerne mener:

* Det må være bedre etter- og videreutdanningsmuligheter for høyt utdannede i alle sektorer.
* Universitets- og høyskoleutdanningene må gjøres mer næringslivsrettet ved å styrke dialogen og samarbeidet mellom næringslivet og institusjonene, også på humaniora-feltet.
* Investeringene i teknisk utstyr på institusjonene må økes.
* Antallet nærings-ph.d. og professor II stillinger fra næringslivet må økes.

**Forskning og utvikling i næringslivet**

Staten bør styrke insentivene til økt forskning og utvikling i næringslivet. FoU-innsatsen innenfor de næringene hvor vi i dag har sterke posisjoner må økes.

Akademikerne mener:

* Forsknings- og utviklingsrettede støtteordninger som bidrar til økt grønn innovasjon i næringslivet må styrkes, som miljøteknologiordningen, Fornybar AS, Energix og forskningssentre for fornybar energi (FME).
* Timesatsen i SkatteFUNN er for lav, og bør økes.
* Avskrivningsreglene for vitenskapelig utstyr må forbedres, for å gjøre det mer lønnsomt for private virksomheter å investere i og eie vitenskapelig utstyr.
* Det må satses sterkere på kommersialisering av forskningsresultater for å utløse verdiskapingspotensialet i forskningen.
* Brukerstyrt innovasjonsarena (BIA) må styrkes.

**Vekstfremmende skattesystem**

Skattesystemet må være forutsigbart og internasjonalt konkurransedyktig for å sikre bedriftene gode rammevilkår og fremme investeringer i næringslivet. Se også Akademikernes skattepolitiske dokument (lenke her).

Akademikerne mener:

* Formuesskattegrunnlaget må justeres, slik at det blir mer lønnsomt å investere i bedrifter enn eiendom.
* Det må sikres at globale teknologigiganter betaler skatt på linje med andre selskaper, blant annet gjennom å støtte OECDs arbeid.
* Opsjonsbeskatningen for oppstartbedrifter må gjøres gunstigere enn i dag.
* Norge må gå foran som foregangsland på miljø- og klimateknologi gjennom regelverksutvikling.

**Næringspolitikk for nyskaping**

For å stimulere til utvikling av nye næringer, fremme innovasjon og skape flere arbeidsplasser står risikoavlastning, tilgang på kapital i tidligfase, nettverk/klyngeutvikling og bedre velferdsordninger for selvstendig næringsdrivende sentralt.

Akademikerne mener:

* Klynge- og nettverksprogrammene må styrkes med større ressurser og lengre finansieringsperioder.
* De statlige kapitalvirkemidlene må forsterkes. Langsiktighet må legges til grunn, slik at vekstbedrifter med lengre utviklingsperioder har tilgang til kapital.
* De sosiale vilkårene for selvstendig næringsdrivende må bedres. Velferds- og pensjonsordninger for selvstendig næringsdrivende må styrkes slik at de er på linje med ordningene til arbeidstakere.
* Regelverket for småbedrifter må forenkles, blant annet må beløpsgrensen for rett til årlig oppgaveplikt heves, kravet om årsrapportering må fjernes og terskelen i omstillingsloven må heves.
* Det må tilrettelegges og finansieres testarenaer innen områder der det er særskilt behov og potensiale for økt samarbeid og innovasjon i møte mellom akademia, næringsliv og offentlige aktører.
* Innovasjon Norge må følge noen håndplukkede vekstvirksomheter med finansiering over tid, slik man blant annet har gjort i Finland.
* Det er behov for bedre tilgang på offentlige data og registre, som for eksempel helseregistre, for å skape nye tjenester og vekstbedrifter, uten at det går på bekostning av personvernet.

**Investeringer i teknologisk kompetanse og teknologioverføring**

Det ligger betydelige effektivitets- og kvalitetsgevinster, både ved å ta i bruk ny teknologi og ved å oppgradere teknologi som mange steder allerede er helt utdatert og/eller underdimensjonert. Økt bruk av avansert teknologi-produksjon gir konkurransefortrinn til regioner og virksomheter med høy kompetanse innen naturvitenskap og teknologi.

Akademikerne mener:

* Det må investeres mer i IKT-kompetanse; både strategisk og «avansert» IKT-kompetanse, både i det formelle utdanningsløpet og i etter- og videreutdanningsløpet.
* Teknologikunnskap må integreres i ulike fagretninger i utdanningssystemet.
* Virkemiddelbruken for teknologioverføring mellom næringer må forsterkes, f.eks. mellom petroleum og fornybar energi, for å skape nye industrielle satsingsområder.
* Staten må ha virkemidler som avlaster risiko i næringslivet ved utprøving av ny teknologi.

**Kompetent eierskap**

Det er når kunnskapstriangelet – utdanning, forskning og innovasjon – blir effektivt koblet til kompetent eierskap at verdiskapingen av kunnskapssatsingen realiseres. Kompetent eierskap vil forbedre allokeringen av kapital mellom investeringsprosjekter og stimulere til god næringsutvikling. Man må derfor gjøre det mer attraktivt å investere i kunnskapsbasert næringsliv, ikke minst i tidligfasen og kommersialiseringsfasen i bedriftens livssyklus.

Vi trenger kompetente og aktive eiere som 1) klarer å selektere hvilke selskap som matcher deres kompetanse og som har tydelig potensial for vekst og lønnsomhet, 2) har forståelse for hvor mye kapital som bør tilflyte bedriften, 3) klarer å forene sine egne mål med de mål ledelsen og de ansatte, og 4) kan tilføre bedriftene relevant kunnskap, erfaring, nettverk og mulige samarbeidspartnere. Dette gjelder offentlige og private eiere.

Akademikerne mener:

* Eierkompetansen, både ved offentlig og privat eierskap, må styrkes.
* Det er behov for en vridning i skattesystemet, slik at det blir mer attraktivt å investere i kunnskap, fremfor å investere i maskiner og bygninger. Et forslag til virkemiddel er en skattekreditt med utbetaling tilsvarende ordinær bedriftsbeskatning, 25 %. Ved en slik ordning bærer myndighetene 25 % av risikoen ved kunnskapsinvesteringer i næringslivet, noe som gir bedriftene i utviklingsfasen både risikoavlastning og et likviditetstilskudd som de ofte sårt trenger.
* Staten bør bruke sin eiermakt mer aktivt for å sikre forskning og utviklingsfunksjoner i Norge, og til å støtte opp under strategier for reduserte nasjonale klimautslipp.
* Statens eierandel bør beholdes omtrent som i dag.

**Offentlige innkjøp**

God forvaltning er god næringsutvikling. Offentlig sektor har gjennom sine ulike roller stor betydning for utvikling av et konkurransedyktig næringsliv, og innkjøpsmakten må brukes aktivt som virkemiddel for å nå næringspolitiske mål.

Akademikerne mener:

* Offentlige innkjøp skal vektlegge klima og miljø 40 prosent i alle innkjøp.
* Det bør settes måltall for innovative anskaffelser i offentlige virksomheter.
* Det bør etableres en søknadsbasert tilskuddsordning for offentlige virksomheter som ønsker å foreta særlig krevende innovative innkjøp.
* Staten må stille krav til forskning og utvikling i alle større offentlige innkjøp. De bør også øke omfanget på ordninger som stimulerer utvikling i større innkjøp (for eksempel Offentlig forsknings- og utviklingskontrakter - OFU).
* Det bør være en bevisst satsing på utvikling av norsk teknologi og kompetanse i forbindelse med store investeringer innen helse, samferdsel og andre tunge infrastrukturprosjekter.
* Utvikle IKT-næringen ved at det offentlige opptrer som en kompetent og utviklingsorientert etterspørrer, og ikke som en konkurrent i et velfungerende marked.
* Det er behov for forenklede prosesser ved offentlig innkjøp for små bedrifter og enkeltpersonforetak.